b'\n_START_ARTICLE_\nJuki Ito\n_START_SECTION_\nZa\xc4\x8detki, 2007-08\n_START_PARAGRAPH_\nNa mednarodnih prireditvah se je prvi\xc4\x8d pojavila pri starosti komaj 13 let marca 2007 na doma\xc4\x8dih tekmah v Zaoju in Saporu, ki so \xc5\xa1tele za kontinentalni pokal. Torej tekmovanje, ki je bilo tedaj najmo\xc4\x8dnej\xc5\xa1e v \xc5\xbeenski skakalni konkurenci. Svoj krstni nastop je opravila 5. marca v Zaoju in zasedla 17. mesto. \xc5\xbde naslednji dan je uvrstitev mo\xc4\x8dno popravila, ko je bila peta. \xc5\xbde \xc4\x8dez nekaj dni je v Saporu bila najprej \xc4\x8detrta nato pa 10. marca s tretjim mestom pri\xc5\xa1la do svojih prvih stopni\xc4\x8dk. Na koncu je to bilo dovolj za 26. mesto v skupnem se\xc5\xa1tevku, ki ga je zasedla za 169 osvojenih to\xc4\x8dk._NEWLINE_V sezoni 2007-08 je prvi\xc4\x8d nastopala tudi na evropskih prireditvah tega tekmovanja. Najbolj\xc5\xa1a dose\xc5\xbeka na teh tekmah sta bila 13. in 15. mesto, ki pa ju je izbolj\xc5\xa1ala na doma\xc4\x8di prireditvi v Zaoju kjer je bila deseta in deveta. Vsega skupaj je v tej sezoni osvojila 95 to\xc4\x8dk in zasedla skupno 31. mesto in bila druga najbolj\xc5\xa1a Japonka.\n_START_SECTION_\nCelinski pokal, 2008-11\n_START_PARAGRAPH_\nV naslednji sezoni, 2008-09, je rezultate \xc5\xa1e popravila in se redno uvr\xc5\xa1\xc4\x8dala med dobitnice to\xc4\x8dk. Med najbolj\xc5\xa1o deseterico se je uspela uvrstiti trikrat, najbolj\xc5\xa1i rezultat pa je ponovno dosegla na doma\xc4\x8di tekmi v Saporu, ko je bila osma. V skupnem se\xc5\xa1tevku sezone je s 134 to\xc4\x8dkami pristala na 25. mestu._NEWLINE_V sezoni 2009-10 je pri starosti petnajstih let nastopala podobno kot v prej\xc5\xa1nji sezoni. Poleg rednega uvr\xc5\xa1\xc4\x8danja na mesta pri to\xc4\x8dkah je dosegla \xc5\xa1tiri uvrstitve med prvo deseterico. Med njimi je ena uvrstitev na zmagovalni oder, ki jo je s tretjim mestom dosegla 22. avgusta v Lillehammer ju. To je bila njena prva uvrstitev na stopni\xc4\x8dke na evropskih tekmah. Na koncu je v se\xc5\xa1tevku sezone zasedla 27. mesto s 120 to\xc4\x8dkami._NEWLINE_V sezoni 2010-11 je tedaj \xc5\xa1estnajstletna Juki rezultatsko \xc5\xa1e napredovala. Predvsem je redno zasedala mesta med najbolj\xc5\xa1o deseterico in bila enkrat tretja. Nato pa se je v svojem zadnjem nastopu v sezoni povzpela povsem na vrh. Svojo prvo zmago je dosegla 9. marca v doma\xc4\x8dem Zaoju. V skupnem se\xc5\xa1tevku sezone je s 292 osvojenimi to\xc4\x8dkami zasedla 17. mesto in bila druga najbolj\xc5\xa1a Japonka za Saro Takana\xc5\xa1i.\n_START_SECTION_\nBron na mladinskem SP 2011\n_START_PARAGRAPH_\nJanuarja 2011 se je udele\xc5\xbeila tekme za Svetovno mladinsko prvenstvo, ki je bilo v estonski Otepi. Tam je dne 27. januarja na tekmi posameznic zasedla tretje mesto in s tem osvojila bronasto medaljo. Zaostala je le za zlato Coline Mattel in srebrno \xc5\xa0pelo Rogelj.\n_START_SECTION_\nSvetovni pokal, 2012-17\n_START_PARAGRAPH_\nNa tekmah svetovnega pokala je za\xc4\x8dela nastopati v prvi organizirani sezoni tega tekmovanja za \xc5\xbeenske, to je bilo v zimi 2011-12. Tekmovala je na vsega osmih tekmah in se vsaki\xc4\x8d uvrstila med trideseterico, od tega sta dve uvrstitvi med najbolj\xc5\xa1ih deset, po eno osmo in deveto mesto, ki sta njena najbolj\xc5\xa1a dose\xc5\xbeka. Na koncu je v skupnem se\xc5\xa1tevku te zgodovinske prve sezone pristala na 20. mestu s 130 to\xc4\x8dkami._NEWLINE_Februarja 2012 je nastopila na Svetovnem mladinskem prvenstvu, ki je bilo v tur\xc5\xa1kem Erzurumu. Na tekmi posameznic je s sedmim mestom bila nekoliko oddaljena od medalj, zato pa jo je osvojila na mo\xc5\xa1tveni preizku\xc5\xa1nji. Bila je v japonski postavi, ki je 25. februarja na ekipni tekmi zmagala pred Nemkami in Slovenkami ter osvojila zlato medaljo._NEWLINE_V sezoni 2012-13 je nastopila na vseh tekmah in se redno uvr\xc5\xa1\xc4\x8dala med dobitnice to\xc4\x8dk, toda le enkrat med prvih deset. Ravno eno deseto mesto je bil njen najbolj\xc5\xa1i rezultat sezone. V skupnem se\xc5\xa1tevku je zasedla 18. mesto s 210 osvojenimi to\xc4\x8dkami._NEWLINE_Februarja 2013 je nastopila na svojem prvem svetovnem prvenstvu, ki je bilo v Val di Fiemmeju. Tam je na tekmi posameznic bila uvr\xc5\xa1\xc4\x8dena na 20. mesto. Na tekmi me\xc5\xa1anih ekip dne 24. februarja pa je nastopila v japonski postavi, ki je slavila osvojeno prvo mesto in naslov prvakov._NEWLINE_V sezoni 2013-14 je tedaj devetnajstletna Juki rezultatsko mo\xc4\x8dno napredovala in se za\xc4\x8dela uvr\xc5\xa1\xc4\x8dati med najbolj\xc5\xa1e. 18. januarja je v doma\xc4\x8dem Zaoju pri\xc5\xa1la do prve uvrtitve na oder za zmagovalke, zasedla je drugo mesto za Takana\xc5\xa1ijevo in skupaj sta Japonski prinesli dvojno zmago. Vsega skupaj je v tej sezoni dosegla pet uvrstitev na stopni\xc4\x8dke, od tega so tri druga in dve tretji mesti, le zmagati ji ni uspelo. Na koncu je v se\xc5\xa1tevku sezone zasedla tretje mesto za 759 osvojenih to\xc4\x8dk in s tem dopolnila japonski uspeh saj je na prvem mestu bila njena rojakinja Sara Takana\xc5\xa1i.'